เมืองไทยจับรพ.กรุงเทพรุกประกันสุขภาพ
เมืองไทยประกันชีวิตจับมือโรงพยาบาลกรุงเทพ ขยายช่องทางขายใหม่ผ่านโบรกเกอร์
24 ส.ค. 2555

เมืองไทยประกันชีวิตจับมือโรงพยาบาลกรุงเทพ ขยายช่องทางขายใหม่ผ่านโบรกเกอร์
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดช่องทางขายใหม่ผ่านบริษัท กรุงเทพพรีเมียร์ นายหน้าประกันชีวิต ซึ่งเป็นบริษัทใหม่ล่าสุดในเครือโรงพยาบาลกรุงเทพที่ตั้งขึ้นมา เพื่อขายประกันสุขภาพและประกันชีวิตโดยเฉพาะ
แบบประกันที่จะขายผ่านช่องทางใหม่นั้น มีด้วยกัน 3 แบบ คือ แบบประกัน เฮลท์ตี้ แวร์ลู ที่เป็นกรมธรรม์ประกันสุขภาพ ให้ความคุ้มครองสูงตั้งแต่ 1 ล้านบาท ถึง 3 ล้านบาทต่อปี โดยให้ความคุ้มครองเต็มจำนวน ไม่แบ่งแยกหมวดค่ารักษาพยาบาล เข้ารักษาได้ในเครือโรงพยาบาลกรุงเทพ
กรมธรรม์ที่เหลือเป็นแบบเพอร์เฟค เฮลท์ กรมธรรม์ประกันสุขภาพที่ได้รับส่วนลดพิเศษ เมื่อเข้ามารับการรักษาพยาบาลในเครือข่ายโรงพยาบาลกรุงเทพ และแบบแคนเซอร์ บี พลัส ที่เป็นแบบกรมธรรม์ประกันมะเร็งที่ให้ความคุ้มครองสูงถึง 2 ล้านบาท 
นพ.สุธร ชุตินิยมการ กรรมการผู้จัดการ บริษัท กรุงเทพพรีเมียร์ นายหน้าประกันชีวิต กล่าวว่า บริษัทตั้งเป้าหาลูกค้าใหม่ในปีนี้และปีหน้าให้ได้ 1 หมื่นคน จากฐานลูกค้าในเครือโรงพยาบาลกรุงเทพที่มีอยู่ประมาณ 67 ล้านคน ใช้วิธีการขายผ่านทางโทรศัพท์และหน้าเคาน์เตอร์ในโรงพยาบาลเป็นหลัก ซึ่งความคุ้มครองที่เหมาะสมสำหรับลูกค้าจะอยู่ที่ประมาณปีละ 1 ล้านบาท
สำหรับแบบประกันใหม่ที่ออกมาขายนี้ ได้มีการพัฒนาร่วมกับบริษัท เมืองไทยประกันชีวิต เพื่อตอบสนองความต้องการของลูกค้า โดยเฉพาะลูกค้าที่ยังมีปัญหาเรื่องค่ารักษาพยาบาลที่ต้องการให้บริษัทประกันชีวิตเข้ามาดูแล ซึ่งตลาดประกันสุขภาพในไทยเองก็มีแนวโน้มเติบโตมาตลอดปีละ 20-30% และมีทิศทางเหมือนกับประเทศที่พัฒนาแล้ว ที่ประชากรส่วนใหญ่จะมีประกันสุขภาพไว้ดูแลตัวเอง